Hyperinflation ปรากฏการณ์เงินเฟ้อรุนแรง ที่เราควรรู้
Hyperinflation คืออะไร  เมื่อเกิดขึ้นแล้ว จะส่งผลกระทบรุนแรงขนาดไหน ? ลงทุนแมนจะเล่าให้ฟัง
8 ส.ค. 2565

Hyperinflation ปรากฏการณ์เงินเฟ้อรุนแรง ที่เราควรรู้ /โดย ลงทุนแมน
ปีนี้ ปัญหาเงินเฟ้อ กลายมาเป็นความท้าทายต่อธนาคารกลางในหลายประเทศทั่วโลก
แต่รู้หรือไม่ว่าในอดีต บางประเทศเคยเผชิญกับปรากฏการณ์ ที่ระดับราคาสินค้าและบริการ เพิ่มขึ้นเร็วราวกับติดจรวด แถมยังรุนแรงเป็นหลายเท่าตัว เมื่อเทียบกับสถานการณ์ในปีนี้ 
เราเรียกมันว่า “Hyperinflation”
Hyperinflation คืออะไร 
เมื่อเกิดขึ้นแล้ว จะส่งผลกระทบรุนแรงขนาดไหน ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
Hyperinflation คือ ปรากฏการณ์ที่ระดับราคาสินค้าและบริการ เพิ่มสูงขึ้นเกินกว่า 50% ต่อเดือน
เทียบให้เห็นภาพเลยก็คือ 
หากเมื่อเดือนที่แล้ว เรากินข้าวราดแกง ราคาจานละ 50 บาท 
เดือนนี้ ข้าวราดแกงจานเดิม จะมีราคาจานละ 75 บาท..
แล้วในอดีตนั้น ปรากฏการณ์ Hyperinflation เกิดขึ้นมาได้อย่างไร ?
ก็ต้องบอกว่าเหตุการณ์ Hyperinflation ของหลายประเทศในอดีต
มีต้นตอมาจากการใช้นโยบายงบประมาณขาดดุลอย่างมหาศาลของรัฐบาล
โดยการขาดดุลงบประมาณของรัฐบาลนั้น
อธิบายง่าย ๆ ก็คือ ภาครัฐใช้จ่ายมากกว่ารายได้ ที่หามาได้จากการเก็บภาษีจากประชากรในประเทศ ซึ่งที่มาของค่าใช้จ่ายมหาศาลของภาครัฐ ในหลาย ๆ ครั้ง เกิดจากการพิมพ์เงิน เพื่ออัดฉีดเข้าไปในระบบเศรษฐกิจของตัวเอง
โดยสาเหตุที่รัฐบาลต้องใช้งบประมาณขาดดุล ก็เพื่อฟื้นฟูเศรษฐกิจที่อาจเกิดจาก
- ภาวะสงคราม
- ภัยพิบัติจากธรรมชาติ
- ความวุ่นวายทางการเมือง
 
อย่างไรก็ตาม วิธีการพิมพ์เงินออกมา เพื่อแก้ไขปัญหาดังกล่าวนั้น
จริงอยู่ว่าในระยะสั้น อาจจะช่วยฟื้นฟูเศรษฐกิจได้ 
แต่ในระยะยาว ปริมาณเงินที่มากเกินไป จนธนาคารกลางไม่สามารถควบคุมได้ 
สุดท้ายแล้ว จึงนำไปสู่ภาวะเงินเฟ้อที่เพิ่มสูงขึ้นฉับพลัน
แล้วผลกระทบที่ตามมา หลังจากปรากฏการณ์ Hyperinflation มีอะไรบ้าง ?
- ค่าเงินของประเทศที่เกิดปรากฏการณ์ Hyperinflation จะถูกเทขายอย่างหนัก จนอ่อนค่าลงอย่างรวดเร็ว เนื่องจากนักลงทุนไม่อยากถือเงินสกุลนั้นแล้ว และต้องการลดการถือครองสกุลเงินที่กำลังมีมูลค่าลดลง
- ค่าเงินอ่อนลง ยิ่งทำให้สินค้านำเข้านั้นมีราคาแพงขึ้น ส่งผลให้ต้นทุนการผลิตสินค้าเพิ่มขึ้น ราคาสินค้าในประเทศก็ปรับขึ้นตาม และยิ่งเป็นการไปทำให้เงินเฟ้อพุ่งขึ้นไปอีก
- ทุนสำรองระหว่างประเทศ ที่เกิด Hyperinflation ลดลงอย่างรวดเร็ว จากค่าใช้จ่ายของมูลค่าสินค้านำเข้าที่เพิ่มสูงขึ้น จนทำให้ไม่มีเงินเพียงพอที่จะนำเข้าสินค้าบางอย่าง นำไปสู่ปัญหาความขาดแคลน
- เมื่อประชาชนรู้ว่าสินค้ากำลังมีราคาพุ่งสูงขึ้น จะเกิดการกักตุนสินค้าเอาไว้ เพื่อขายในอนาคต
โดยหนึ่งในปรากฏการณ์ที่เราพบเห็นกันเป็นประจำ 
สำหรับประเทศที่เจอปรากฏการณ์ Hyperinflation เล่นงาน
คือ ประชาชนในประเทศต้องหอบเงินเป็นปึกเพื่อไปซื้อของ 
แบบเดียวกับกรณีที่เกิดขึ้นในเวเนซุเอลา และซิมบับเว เมื่อไม่กี่ปีก่อน
ในอดีตที่ผ่านมา ก็มีหลายประเทศที่ประสบกับปรากฏการณ์ Hyperinflation 
อย่างเช่นในเยอรมนี เมื่อปี 1923 ซึ่งถือเป็นภาวะเงินเฟ้อรุนแรงที่สุดในประวัติศาสตร์ประเทศ
เนื่องจากในตอนนั้น หลังจบสงครามโลกครั้งที่ 1 
เยอรมนีเป็นฝ่ายแพ้สงครามโลก และต้องจ่ายค่าปฏิกรรมสงคราม
ให้แก่กลุ่มประเทศสัมพันธมิตร เป็นเงินที่มีมูลค่าสูงถึง 33,000 ล้านดอลลาร์สหรัฐ 
หรือตีเป็นมูลค่าเงินในปัจจุบัน มากถึง 20 ล้านล้านบาท
ดังนั้น เยอรมนีในสมัยนั้น จึงเลือกที่จะพิมพ์เงินออกมา เพื่อพยุงเศรษฐกิจและใช้หนี้ และนั่นคือจุดเริ่มต้นของปัญหา Hyperinflation ที่ค่อย ๆ ก่อตัวขึ้น
ปริมาณเงินมาร์คที่มากขึ้น ทำให้เงินมาร์คอ่อนค่าลงอย่างรวดเร็ว 
ถึงขนาดอ่อนค่าลงมากสุดที่ 4,200,000,000,000 มาร์คต่อ 1 ดอลลาร์สหรัฐ
ทั้ง ๆ ที่ช่วงก่อนสงครามนั้น ค่าเงินมาร์คอยู่ที่ประมาณ 4.2 มาร์คต่อ 1 ดอลลาร์สหรัฐ เท่านั้น 
ซึ่งผลกระทบจาก Hyperinflation ส่งผลให้เงินมาร์คมีค่าไม่ต่างจากเศษกระดาษที่ไร้ค่าไปโดยปริยาย
มูลค่าของเงินมาร์คนั้น ลดลงแทบจะเป็นรายชั่วโมง 
ผู้คนชาวเยอรมันที่ได้รับเงินมา ก็ต้องรีบนำเงินออกไปซื้อสินค้า
เพราะสินค้านั้น มีราคาแพงขึ้นในทุก ๆ วัน อย่างเช่น ราคาขนมปัง 1 ก้อน ซึ่งมีราคา 250 มาร์ค ในเดือนมกราคม ปี 1923 เพิ่มขึ้นเป็น 200,000 มาร์ค ในเดือนพฤศจิกายน ปีเดียวกัน..
 
เรียกได้ว่า ในช่วงเวลานั้น ชาวเยอรมันจำนวนมาก ต้องใช้ชีวิตอยู่อย่างยากลำบาก 
คนเยอรมันหลายสิบล้านคน หมดหวังกับอนาคต และมีชีวิตอยู่เพียงไปวัน ๆ
นี่จึงเป็นจุดเริ่มต้นของกลุ่มคนที่ออกมาต่อต้าน และแสดงความไม่พอใจต่อรัฐบาล 
จนต้องการยึดอำนาจมาจากรัฐบาล
โดยหนึ่งในนั้น มีกลุ่มคนที่มาจากพรรคการเมือง ที่มีแนวคิดสุดโต่งอย่าง พรรคนาซี ที่นำโดย อดอล์ฟ ฮิตเลอร์ ซึ่งเป็นบุคคลที่เป็นผู้จุดชนวนการเกิดสงครามโลกครั้งที่ 2 ในเวลาต่อมานั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-